b"\n_START_ARTICLE_\nFrumentarijai\n_START_PARAGRAPH_\nFrumentarijai (lot. frumentariim i\xc5\xa1 lot. frumentum 'gr\xc5\xabdas')\xc2\xa0\xe2\x80\x93 Romos armijos karininkai, r\xc5\xabpin\xc4\x99si maisto tiekimu legionams, o v\xc4\x97liau\xc2\xa0\xe2\x80\x93 jie sudar\xc4\x97 vidaus \xc5\xbevalgyb\xc4\x85, suorganizuot\xc4\x85 legion\xc5\xb3 frumentarij\xc5\xb3 pagrindu._NEWLINE_Frumentarijai veik\xc4\x97 uniformuoti. Jie b\xc5\xabdavo priskirti tam tikriems legionams, maisto tiekimu kuriems jie r\xc5\xabpinosi. Frumentarijai did\xc5\xbei\xc4\x85j\xc4\x85 dal\xc4\xaf laiko praleisdavo keliaudami, o j\xc5\xb3 baz\xc4\x97 b\xc5\xabdavo Castra Peregrina Romoje. Manoma, kad frumentarijai did\xc5\xbeiuodavosi savo statusu, kadangi j\xc5\xb3 antkapiuose i\xc5\xa1kaldavo \xc5\xa1\xc4\xaf titul\xc4\x85. I\xc5\xa1lik\xc4\x99 daug \xc4\xafra\xc5\xa1\xc5\xb3, kuriuose garbinamas Castra Peregrina genijus. Teigiama, kad tai rodo, jog frumentarijai tur\xc4\x97jo auk\xc5\xa1tus moral\xc4\x99 ir socialin\xc4\xaf status\xc4\x85._NEWLINE_Romos legionai ir okupacin\xc4\x97s armijos nuo seno naudojo informatorius ir \xc5\xa1nipus, bet tai nebuvo organizuojama \xc4\xaf darni\xc4\x85 sistem\xc4\x85. Jie ypa\xc4\x8d buvo svarb\xc5\xabs pa\xc4\x8diame Romos mieste, kur buvo gausu gand\xc5\xb3 ir s\xc4\x85moksl\xc5\xb3. Lik\xc4\x99 du \xc4\xafra\xc5\xa1ai, kuriuose minimi frumentario canaliculario. Manoma, tai rodo, kad kai kurie frumentarijai specializavosi upi\xc5\xb3 navigacijoje. Visoms armijoms buvo svarbi prie\xc5\xa1o teritorijos geografin\xc4\x97 \xc5\xbevalgyba. Ji ap\xc4\x97m\xc4\x97 informacijos apie \xc5\xbeemes, susisiekimo kelius, prie\xc5\xa1 kariuomen\xc4\x97s dyd\xc5\xbeius, orientyrus vietov\xc4\x97se, tokius strateginius punktus kaip maisto saugyklos ir fermos. Manoma, kad Antonino itinerarijus (lot. Antonini Itinerarium) buvo sukurtas frumentarijaus._NEWLINE_II a. paai\xc5\xa1k\xc4\x97jo b\xc5\xabtinyb\xc4\x97 tur\xc4\x97ti vidin\xc4\x99 \xc5\xbevalgyb\xc4\x85, kuri veikt\xc5\xb3 imperijos viduje. Ta\xc4\x8diau imperatorius negal\xc4\x97jo \xc4\xafkurti naujos institucijos, kurios pagrindinis tikslas b\xc5\xabt\xc5\xb3 pilie\xc4\x8di\xc5\xb3 tolimuose Romos imperijos kampeliuose \xc5\xa1nipin\xc4\x97jimas. Adrianas surado kompromisin\xc4\xaf sprendim\xc4\x85. Numatydamas b\xc5\xabsimus pla\xc4\x8dius veiksmus jis prisimin\xc4\x97 frumentarijus. Frumentarijai buvo gr\xc5\xabd\xc5\xb3 supirkin\xc4\x97tojai provincijose. U\xc5\xbesiimdami savo darbu frumentarijai glaud\xc5\xbeiai bendraudavo su vietiniais gyventojais, tad nesunkiai surinkdavo \xc5\xbevalgybin\xc4\x99 informacij\xc4\x85 apie buvimo teritorij\xc4\x85. Adrianas \xc4\x97m\xc4\x97 naudoti frumentarijus kaip savo agentus. Frumentarijai tam tiko, j\xc5\xb3 buvo daug, jie tur\xc4\x97jo savo kurjeri\xc5\xb3 sistem\xc4\x85._NEWLINE_Visuomen\xc4\x97 greitai \xc4\x97m\xc4\x97 nek\xc4\x99sti frumentarij\xc5\xb3. III a. ry\xc5\xa1iai su \xc5\xa1ios tarnybos vadovais gal\xc4\x97jo baigtis rimtomis problemomis. 217\xc2\xa0m. imperatorius Makrinas paskyr\xc4\x97 Mark\xc4\x85 Oklatin\xc4\x85 Advent\xc4\x85 (Marcus Oclatinus Adventus), buvus\xc4\xaf frumentarij\xc5\xb3 vadov\xc4\x85 ir pretorion\xc5\xb3 prefekt\xc4\x85, \xc4\xaf Senat\xc4\x85. \xc5\xa0iuo sprendimu Makrinas atst\xc5\xabm\xc4\x97 nuo sav\xc4\x99s tuometin\xc4\xaf Romos istebli\xc5\xa1ment\xc4\x85 ir priartino savo \xc5\xbelugim\xc4\x85, nes frumentarijai buvo itin nem\xc4\x97gstami._NEWLINE_Diokletianas panaikino frumentarijus d\xc4\x97l j\xc5\xb3 piktnaud\xc5\xbeiavim\xc5\xb3 ir blogos reputacijos. Taip padarydamas Diokletianas labai i\xc5\xa1populiar\xc4\x97jo. Netrukus \xc4\xafkurta agentes in rebus tarnyba pakeit\xc4\x97 frumentarijus."